b'\n_START_ARTICLE_\nArethas Kesarealainen\n_START_PARAGRAPH_\nArethas Kesarealainen (Caesarealainen) (kreik. \xe1\xbc\x88\xcf\x81\xce\xad\xce\xb8\xce\xb1\xcf\x82; n. 860\xe2\x80\x93932) oli bysanttilainen teologi ja filosofi. H\xc3\xa4n oli kotoisin Patraksesta ja toimi Kesarean (Caesarean) piispana Kappadokiassa. H\xc3\xa4nen voidaan n\xc3\xa4hd\xc3\xa4 edustavan "ensimm\xc3\xa4ist\xc3\xa4 bysanttilaista renessanssia", jolloin kiinnostus antiikin kirjallisuuteen kasvoi uudelleen._NEWLINE_Arethas oli Fotioksen oppilas. H\xc3\xa4n kirjoitti kommentaareja antiikin kreikkalaisten kirjailijoiden, kuten Platonin, Aristoteleen (mm. Kategoriat), Lukianoksen ja Porfyrioksen (mm. Isagoge), teoksista sek\xc3\xa4 tuotti uusia k\xc3\xa4sikirjoituksia antiikin aikaisista teksteist\xc3\xa4. Muun muassa Patmoksella s\xc3\xa4ilynyt tunnettu Platonin teosten k\xc3\xa4sikirjoitus Codex Clarkianus kopioitiin Arethaan toimeksiannosta. N\xc3\xa4in Arethas on ollut merkitt\xc3\xa4v\xc3\xa4ss\xc3\xa4 roolissa antiikin kirjallisuuden v\xc3\xa4litt\xc3\xa4misess\xc3\xa4 nykyaikaan._NEWLINE_Arethas kirjoitti my\xc3\xb6s useita Raamatun kirjojen kommentaareja, joihin lukeutuu muun muassa vanhin s\xc3\xa4ilynyt kreikankielinen Johanneksen ilmestyksen eli Ilmestyskirjan kommentaari.'